Antwoord: Ja, die gebeure in Gen.19 oor Lot en die mans (en sy dogters) in Sodom is 'n verskriklike gebeurtenis - wat vir klein kindertjies baie ontstellend moet wees. Wat ons egter in gedagte moet hou, is dat die Bybel - hoewel dit die heilige Woord van God is, ook 'n "menslike" Boek is - in die sin dat dit die gebrokenheid van die mens wat sonder God leef, beskryf. Verder, die Bybel het "historiese", sowel as "normatiewe" gesag. Enersyds beteken dit: alles wat daarin geskryf staan, is historiese feite wat werklik gebeur het. Anersyds, alles wat in die Bybel geskryf is, is nie mooi en heilig nie en daarom nie normatief reg om na te volg nie.Ek stel voor dat sulke gebeure (soos in Gen.19) nie aan klein kindertjies gelees en vertel word nie - in elk geval, nie in detail nie. Die verste wat mens behoort te gaan, is om vir hulle te vertel dat die mense in die Bybelse tyd ook bose dinge gedoen het, soos hierbo verduidelik (soos vandag nog), omdat hulle God nie ken en liefhet nie. En dan te fokus op Lot wat baie mooi morele beginsels gehad het, maar tog nie kans gesien het om dit te handhaaf in so bose omgewing nie - as 'n waarskuwing om nie jou eie Christelike beginsels oorboord te gooi in bose geselskap nie.
Vraag: Hoe werk vergifnis? Ek weet dit klink na 'n vreemde vraag, omdat dit eintlik 'n sentrale deel is van Christen wees. Maar vir die eerste keer in my lewe word ek gekonfronteer met hoe ware vergifnis werk. Hoe vergewe mens iemand? Letterlik hoe doen jy dit? Se jy dit vir God? Se jy dit vir die persoon? Is dit 'n deurlopende proses, of iets wat jy doen en dis verby? Beteken dit jy laat hulle steeds in jou lewe toe? Al het hulle jou twee keer teleurgestel en in die steek gelaat? Of kan jy hulle vergewe en besluit om uit jou lewe te sluit? Hoe verwerk mens jou woede? Ek neem aan dat woede beteken jy het nog nie vergewe nie.
Om die vraag te beantwoord is regtig ‘n wonderlike ervaring. Ek leer saam met jou en baie ander mense.
Daar is nie ‘n spesifieke resep vir die pad van vergewe nie, tog is daar spesifieke dinge wat ons uit die Bybel hieroor leer. Dis my gebed dat die Heilige Gees ons hierin sal lei en dat jy hier diep binne jou vrede sal kry. Kom ons antwoord hierdie groot saak in twee dele.
Hoe kan ons van die verkeerde dade teen God loskom? God die Vader help ons gelukkig hiermee. Hy stuur sy eie Seun om in ons plek die straf en skuld op die sonde te betaal! So is ek en jy vergewe! Waar ons deur die Heilige Gees gelei word om berou te hê, dit regkry om van die sonde te bekeer, dan is ons vergewe!
God vergewe jou en my deur Jesus Christus se kruisdood en opstanding. Hy laat die Heilige Gees in jou werk om te glo dat Jesus werklik jou sonde wegneem. Jou sonde is weggestuur. Jy is van jou sonde geskei. Jou skuld is gekanselleer. Jy is bevry!
Die volgende stap is om ander wat teen jou verkeerd gehandel het te vergewe. Dit is net so belangrik want jy verwag tog dat God jou vergewe en nou sukkel jy om iemand anders te vergewe. Hoor wat sê die Vader vir ons in Ef. 4:32. “Wees goedgesind en hartlik teenoor mekaar, en vergewe mekaar soos God julle ook in Christus vergewe het.”
Soms is dit geweldig moeilik om dit te doen, want die sondedaad is so erg en die gevolge van die dade is swaar en seer. Maar tog, as jy dit nie regkry om die persoon te vergewe nie, sal dit in jou hart ‘n las bly. Met Luk. 17:3 word jy ernstig aangespoor om ander te vergewe: “As jou broer verkeerd optree, berispe hom; en as hy berou kry, vergewe hom”. In díe vers sien ons dat ons wel met die persoon moet praat oor wat hy of sy verkeerd gedoen het. Dit kan nie maar net daar gelaat word of onder die mat gevee word nie. Bid die Here om jou hierin te lei.
Maar dan kom die volgende, as hy/sy berou kry, moet jy hom vergewe. Jy moet vir God vra dat Hy deur Sy Heilige Gees in jou werk sodat jy dit werklik as iets van die verlede kan beskou en dat jy nou daarvan losgemaak is. Sê dit ook vir die een wat teen jou gesondig het, wat ware berou het, sodat hy of sy ook vry kan wees en sy gewete hom nie meer hoef te pla nie.
Kom ons bid vandag dat God die Vader ons deur Sy Seun Jesus Christus vergewe. Kom ons bid dat God die Heilige Gees ons oortuig dat ons werklik vergewe is. Kom ons vergewe onsself vir daardie sondes waaroor ons so skuldig bly voel. Kom ons vergewe mekaar. Beleef die vreugde van bevryding en versoening. Bel, epos, sms, facebook of kyk daardie persoon in sy oë en sê vir hom/haar: Ek is vergewe en daarom vergewe ek jou.
• Ek en my man is geskei. Hy is verslaaf aan pornografie. Dit was verskriklik. Hy is nou ‘n Ateïs. Ons kinders moet elke tweede naweek na hom toe gaan. Ek weet nie meer wat om te doen nie. Hy maak my bang. Ek wil hom vergewe, want my lewe moet aangaan, maar hoe?
• My pa is oorlede. Hy en my ma het groot probleme gehad. Sy pa was baie streng en lelik met hom en toe maak hy ook met my so. Sy pa, my oupa, het alles verloor en my pa moes vir ouma en sy suster sorg. Pa was baie bitter hieroor en het die Here verwyt. My pa het my ma baie stief behandel en misbruik. Sy was net ‘n vloerlap en ons is beskreeu. Pa is eendag net skielik aan ‘n hartaanval oorlede. Ek is nou amper soos my pa en ek wil nie so wees nie. Die Here help my om te verander. Pa is nou oorlede en ek wil hom vergewe. Hoe?
 Baie belangrik, spandeer baie tyd met die Here deur gebed en Bybellees. Bid dat die Heilige Gees in jou werk en in die een wat jy moet vergewe.
 Op die stadium is die ander persoon soos ‘n vyand vir jou. 2 Tessalonisense 3:15 (AFR1983) sê egter: “15 Moet hom egter nie soos ’n vyand behandel nie, maar wys hom tereg soos ’n broer.” Geliefdes, die mense wat jou so seermaak, was en is tien teen een baie naby aan jou. Vra genade om hulle steeds soos ‘n broer of suster of soos ‘n pa of ma te hanteer. Dis moeilik, maar wel moontlik.
 Maar, nou sit ons met die probleem, die mense wil dalk nie berou toon en bekeer nie. Daarvoor het die Here die regering en die geregshowe hof gegee sodat reg en geregtigheid moet geskied. Bid hieroor. Soms is dit egter te duur om die regsproses te volg, óf jy sien eenvoudig net nie daarvoor kans nie. Soms kan jy net niks meer doen nie. En dan, soms is die skuldige net eenvoudig weg, hy het verdwyn. Of, die persoon het dalk al reeds gesterf. Wat nou?
Hier het ons die antwoord op ons worstelinge van vergewe! Jesus gee vir jou en my oorwinning, ook vir ander mense wat sonde teen jou doen. Bereik die punt: ek kan jou vergewe, daarom wil ek vergewe en daarom gaan ek vergewe!
En dan, dit sal baie goed wees as jy vir die mense vir wie jy nou vergewe het, om dit vir hulle te gaan sê. Sê vir hom of haar: “ek vergewe jou, vir my is dit verby, ek het vrede by God gekry. Onthou net, as ek jou vergewe, beteken dit nog nie dat God jou vergewe nie. Ek bid vir jou en mag jy ook soos ek die genade en redding ontvang.”